พระราชกฤษฎีกา
พระราชกฤษฎีกา
ควบคุมโภคภัณฑ์
(ฉบับที่ ๘)
พ.ศ. ๒๕๒๕
-------------------


 ภูมิพลอดุลยเดช
ป.ร.
 
ให้ไว้ ณ วันที่ ๓๐ พฤษภาคม พ.ศ. ๒๕๒๕

 เป็นปีที่
๓๗ ในรัชกาลปัจจุบัน

 พระบาทสมเด็จพระปรมินทรมหาภูมิพลอดุลยเดช
มีพระบรมราชโองการ
โปรดเกล้า ฯ ให้ประกาศว่า
 โดยที่เป็นการสมควรแก้ไขเพิ่มเติมพระราชกฤษฎีกาควบคุมโภคภัณฑ์
(ฉบับที่ ๗) พ.ศ. ๒๕๒๒
 อาศัยอำนาจตามความในมาตรา
๑๕๙ ของรัฐธรรมนูญแห่งราชอาณาจักรไทย 
และมาตรา ๕ แห่งพระราชบัญญัติควบคุมโภคภัณฑ์ พ.ศ. ๒๔๙๕
จึงทรงพระกรุณาโปรดเกล้า ฯ 
ให้ตราพระราชกฤษฎีกาขึ้นไว้ ดังต่อไปนี้
 มาตรา
๑ พระราชกฤษฎีกานี้เรียกว่า
"พระราชกฤษฎีกาควบคุมโภคภัณฑ์ 
(ฉบับที่ ๘) พ.ศ. ๒๕๒๕"
 มาตรา
๒
พระราชกฤษฎีกานี้ให้ใช้บังคับตั้งแต่วันถัดจากวันประกาศในราชกิจจา
นุเบกษาเป็นต้นไป
 มาตรา
๓ ให้ยกเลิกมาตรา ๔
แห่งพระราชกฤษฎีกาควบคุมโภคภัณฑ์ 
(ฉบับที่ ๗) พ.ศ. ๒๕๒๒
 มาตรา
๔ ให้ยกเลิกความในมาตรา ๕
แห่งพระราชกฤษฎีกาควบคุมโภคภัณฑ์ 
(ฉบับที่ ๗) พ.ศ. ๒๕๒๒ และให้ใช้ความต่อไปนี้แทน
 "มาตรา
๕ ห้ามมิให้ผู้ใดนำ ขนย้าย จำหน่าย มีไว้ในครอบครอง ใช้ หรือ
เปลี่ยนแปลงสภาพซึ่งโภคภัณฑ์ตามพระราชกฤษฎีกานี้
เว้นแต่จะได้รับหนังสืออนุญาตจากผู้ว่า
ราชการจังหวัดแห่งท้องที่นั้น
 การยื่นคำขออนุญาตตามวรรคหนึ่ง
ให้ยื่น ณ สำนักงานพาณิชย์จังหวัดแห่ง
ท้องที่นั้น
 การนำหรือการขนย้ายโภคภัณฑ์ตามพระราชกฤษฎีกานี้แต่ละครั้งต้องได้รับ
หนังสืออนุญาตทุกครั้งที่นำหรือขนย้าย
และผู้นำหรือผู้ขนย้ายต้องนำหนังสืออนุญาตนั้นกำกับ
การนำหรือการขนย้ายไปด้วยทุกครั้ง
 หนังสืออนุญาตตามวรรคหนึ่ง
ให้เป็นไปตามแบบที่อธิบดีกรมการค้าภายใน
กำหนด"
 มาตรา
๕ ให้เพิ่มความต่อไปนี้เป็นมาตรา ๕
ทวิ แห่งพระราชกฤษฎีกาควบคุม
โภคภัณฑ์ (ฉบับที่ ๗) พ.ศ. ๒๕๒๒
 "มาตรา
๕ ทวิ หนังสืออนุญาตให้จำหน่าย
มีไว้ในครอบครอง ใช้ หรือ
เปลี่ยนแปลงสภาพ ซึ่งโภคภัณฑ์ตามพระราชกฤษฎีกานี้
ให้ใช้ได้จนถึงวันที่ ๓๑ ธันวาคม ของปีที่
ออกหนังสืออนุญาต
 ถ้าผู้ที่ได้รับหนังสืออนุญาตตามวรรคหนึ่งประสงค์จะขอต่ออายุหนังสืออนุญาต
ให้ยื่นคำขอก่อนหนังสืออนุญาตสิ้นอายุ
และเมื่อได้ยื่นคำขอแล้วจะประกอบกิจการต่อไปก็ได้
จนกว่าผู้ว่าราชการจังหวัดจะสั่งไม่อนุญาตให้ต่ออายุหนังสืออนุญาตนั้น"
 มาตรา
๖ ให้ยกเลิกบัญชีท้ายพระราชกฤษฎีกาควบคุมโภคภัณฑ์
(ฉบับที่ ๗) 
พ.ศ. ๒๕๒๒
และให้ใช้บัญชีกำหนดเขตควบคุมน้ำยาเคมีอีเธอร์และน้ำยาเคมีคลอโรฟอร์ม 
ท้ายพระราชกฤษฎีกานี้แทน
 มาตรา
๗ ผู้ใดมีไว้ในครอบครอง
ซึ่งโภคภัณฑ์ตามพระราชกฤษฎีกาควบคุม
โภคภัณฑ์ (ฉบับที่ ๗) พ.ศ. ๒๕๒๒ ก่อนวันที่พระราชกฤษฎีกานี้ใช้บังคับ
ให้ยื่นคำขออนุญาตมี
ไว้ในครอบครองภายในสามสิบวันนับแต่วันที่พระราชกฤษฎีกานี้ใช้บังคับ
หากผู้ว่าราชการจังหวัด
เห็นควรไม่อนุญาตให้ออกคำสั่งเป็นหนังสือและแจ้งให้ผู้มีไว้ในครอบครอง
ซึ่งโภคภัณฑ์ดังกล่าว
นำหรือขนย้ายโภคภัณฑ์นั้นออกไปไว้นอกเขตท้องที่ที่ระบุไว้ในบัญชีท้ายพระราชกฤษฎีกาควบคุม
โภคภัณฑ์ (ฉบับที่ ๗) พ.ศ. ๒๕๒๒
ซึ่งแก้ไขเพิ่มเติมโดยพระราชกฤษฎีกานี้ ภายในสิบห้าวันนับ
แต่วันที่ได้รับหนังสือแจ้งการไม่อนุญาต
 มาตรา
๘
ผู้ที่ได้รับหนังสืออนุญาตให้ขนย้าย จำหน่าย ใช้ เปลี่ยนแปลงสภาพ 
หรือโอนการครอบครอง
ซึ่งโภคภัณฑ์ตามพระราชกฤษฎีกาควบคุมโภคภัณฑ์ (ฉบับที่ ๗) 
พ.ศ. ๒๕๒๒ ก่อนวันที่พระราชกฤษฎีกานี้ใช้บังคับ
ให้คงดำเนินกิจการตามหนังสืออนุญาตนั้น
ต่อไปได้จนกว่าหนังสืออนุญาตนั้นสิ้นอายุ
แต่ทั้งนี้ต้องไม่เกินหนึ่งปีนับแต่วันที่พระราชกฤษฎีกานี้
ใช้บังคับ
 มาตรา
๙
ให้รัฐมนตรีว่าการกระทรวงมหาดไทยและรัฐมนตรีว่าการกระทรวง
พาณิชย์รักษาการตามพระราชกฤษฎีกานี้

ผู้รับสนองพระบรมราชโองการ
 พลเอก
ป. ติณสูลานนท์
 นายกรัฐมนตรี

[ดูข้อมูลจากภาพกฎหมาย]

+-------------------------------------------------------------------------------------------------------+
หมายเหตุ :- เหตุผลในการประกาศใช้พระราชกฤษฎีกาฉบับนี้ คือ
เนื่องจากพระราชกฤษฎีกา
ควบคุมโภคภัณฑ์ (ฉบับที่ ๗) พ.ศ. ๒๕๒๒
ได้กำหนดเขตควบคุมโภคภัณฑ์น้ำยาเคมีอีเธอร์ 
(Ether) และน้ำยาเคมีคลอโรฟอร์ม (Chloroform)
ในท้องที่บางอำเภอของจังหวัดเชียงใหม่ 
จังหวัดเชียงราย และจังหวัดแม่ฮ่องสอน
ซึ่งเป็นท้องที่ที่อยู่ใกล้ชิดกับบริเวณชายแดนที่มีการผลิต
ยาเสพติดให้โทษ เช่น เฮโรอีน เป็นต้น
แต่โดยที่การคมนาคมระหว่างเขตควบคุมโภคภัณฑ์กับ
ท้องที่ใกล้เคียงที่อยู่นอกเขตควบคุมโภคภัณฑ์มีความสะดวกขึ้นกว่าแต่ก่อน
จึงทำให้การขนย้าย
น้ำยาเคมีดังกล่าวจากท้องที่ที่อยู่นอกเขตควบคุมโภคภัณฑ์เข้าไปในเขตควบคุมโภคภัณฑ์กระทำ
ได้โดยง่าย
ประกอบกับในปัจจุบันได้มีการนำน้ำยาเคมีดังกล่าวเข้ามาในราชอาณาจักรทางเขต
จังหวัดชายแดนภาคใต้มากขึ้น เป็นเหตุให้การควบคุมและการป้องกันการผลิตยาเสพติดให้โทษ
ไม่ได้ผลตรงตามวัตถุประสงค์
นอกจากนี้ยังมีผู้นำหรือขนย้ายน้ำยาเคมีดังกล่าวจากนอกเขต
ควบคุมโภคภัณฑ์เข้าไปในเขตควบคุมโภคภัณฑ์
โดยกล่าวอ้างว่าการครอบครองของตนยังไม่พ้น
กำหนดเวลาที่จะต้องแจ้งการครอบครองตามมาตรา ๔ แห่งพระราชกฤษฎีกาควบคุมโภคภัณฑ์
(ฉบับที่ ๗) พ.ศ. ๒๕๒๒ ฉะนั้น
เพื่อให้การควบคุมและการป้องกันการผลิตยาเสพติดให้โทษได้
ผลสมตามความมุ่งหมายของทางราชการ
สมควรกำหนดเขตควบคุมโภคภัณฑ์เพิ่มเติมและ
กำหนดมาตรการการควบคุมให้รัดกุมยิ่งขึ้น
จึงจำเป็นต้องตราพระราชกฤษฎีกานี้

[รก.๒๕๒๕/๙๑/๑๕พ/๒ กรกฎาคม ๒๕๒๕]